b'\n_START_ARTICLE_\nKoro\xc5\xa1ki kme\xc4\x8dki upor\n_START_PARAGRAPH_\nKoro\xc5\xa1ki kme\xc4\x8dki upor je bil upor kmetov, ki se je zgodil leta 1478 na Koro\xc5\xa1kem. Kmetje so v uporu izvolili vodstvo kme\xc4\x8dke zveze in sicer vplivno koro\xc5\xa1ko kme\xc4\x8dko dru\xc5\xbeino Simetinger, postavljali so svoja sodi\xc5\xa1\xc4\x8da ter zahtevali vpliv nad Cerkvijo, ki naj bi ga pridobili z izvolitvijo \xc5\xbeupnikov._NEWLINE_Uporniki so za nekaj mesecev pridobili oblast na upornem obmo\xc4\x8dju in odrekli opravljanje dajatve do gra\xc5\xa1\xc4\x8dakov. Dajatve so v tem \xc4\x8dasu pobirali sami za potrebe kme\xc4\x8dke zveze. Uporni Simetingerji so dobili tudi podporo rudarjev in pode\xc5\xbeelskih obrtnikov. Me\xc5\xa1\xc4\x8dani Beljaka in fu\xc5\xbeinarji (steklarji) H\xc3\xbcttenberga so jim pomagali pri nabavi oro\xc5\xbeja. Cesarska vojska se je od 1. junija 1478 pripravljala za obra\xc4\x8dun s Simetingerji, njihov napad pa je prepre\xc4\x8dil vdor Turkov, ki so na Koro\xc5\xa1ko vdrli 25. junija 1478. Turki so se pri Kokovem v ozki soteski ob reki Ziljici spopadli s Simetingersko vojsko pod poveljstvom Matja\xc5\xbea Simetingerja in jo premagali. Po zmagi so Turki tri tedne plenili (do pribli\xc5\xbeno 16. avgusta 1478) po pokrajini in najbolj prizadeli predele, kjer je bila kme\xc4\x8dka zveza najmo\xc4\x8dnej\xc5\xa1a. Zdesetkana kme\xc4\x8dka vojska je razpadla, cesarska vojska pa je nato vodje upornih kmetov polovila ter jih predala de\xc5\xbeelnim sodi\xc5\xa1\xc4\x8dem, ki so jih kaznovala.'